লোকসানে চলা রেল-রুট বন্ধ করে দিতে চাইছে রেলমন্ত্রক। সেই তালিকায় রয়েছে রাজ্যের আটটি রুট।
আটটি রুট বন্ধ করতে চায় রেল। ইতিমধ্যেই রাজ্যকে চিঠি দিয়ে তা জানিয়ে দিয়েছে রেলমন্ত্রক। এই সিদ্ধান্তের কড়া বিরোধিতা করেছেন মুখ্যমন্ত্রী মমতা বন্দ্যোপাধ্যায়।
রাজ্যের মুখ্যসচিবকে চিঠি দিয়ে এই রুট বন্ধের কথা জানিয়েছে রেলমন্ত্রক। নবান্ন সূত্রে খবর, রেলমন্ত্রকের বক্তব্য— হয় লোকসানে চলা রুট বন্ধে রাজ্য সম্মতি দিক না হয়, লোকসানের অর্ধেক বহন করতে হবে রাজ্যকে।
এই চিঠি পাওয়ার পরে রীতিমতো ক্ষুব্ধ মুখ্যমন্ত্রী। এ নিয়ে কেন্দ্রকে চিঠি পাঠানোর প্রস্তুতি নিচ্ছে রাজ্য। এদিন মুখ্যমন্ত্রী এ নিয়ে প্রতিক্রিয়া দিতে গিয়ে বলেছেন, ‘‘এটা রাজনৈতিক প্রতিহিংসা। কোনও কিছু নিয়েই কেন্দ্র আলোচনা করে না।’’ মুখ্যমন্ত্রীর আরও প্রশ্ন, ‘‘রাজ্য টাকা দেবে কেন? এই প্রকল্পগুলি আমার সময়েই নেওয়া। ওরা শুধু লাভ করবে আর আমরা লোকসানের টাকা দেব কেন?’’
দেখে নিন, কোন কোন রুট লোকসানের কারণ দেখিয়ে বন্ধ করতে চায় কেন্দ্র—
সোনারপুর-ক্যানিং
বারাসত-হাসনাবাদ
বর্ধমান-কাটোয়া
বালিগঞ্জ-বজবজ
শান্তিপুর-নবদ্বীপ ঘাট
কল্যাণী-কল্যাণী সীমান্ত
ভীমগড়-পলাশস্থলী
বারুইপুর-নামখানা